केवलादेव राष्ट्रीय उद्यान
केवलादेव राष्ट्रीय उद्यान या केवलादेव घना राष्ट्रीय उद्यान भारत के राजस्थान में स्थित एक विख्यात पक्षी अभयारण्य है। इसको पहले भरतपुर पक्षी विहार के नाम से जाना जाता था। इसमें हजारों की संख्या में दुर्लभ और विलुप्त जाति के पक्षी पाए जाते हैं, जैसे साईबेरिया से आये सारस, जो यहाँ सर्दियों के मौसम में आते हैं। यहाँ २३० प्रजाति के पक्षियों ने भारत के राष्ट्रीय उद्यान में अपना घर बनाया है। अब यह एक बहुत बड़ा पर्यटन स्थल और केन्द्र बन गया है, जहाँ पर बहुतायत में पक्षीविज्ञानी शीत ऋतु में आते हैं। इसको १९७१ में संरक्षित पक्षी अभयारण्य घोषित किया गया था और बाद में १९८५ में इसे 'विश्व धरोहर' भी घोषित किया गया है। केवलादेव राष्ट्रीय उद्यान में गंभीर, वाडगंगा नदी बहती हैं।
खोखन वन्यजीव विहार
खोखन वन्य जीव विहार हिमाचल प्रदेश के कुल्लू जिले में स्थित है। यह वन्य विहार 1405 हेक्टेयर क्षेत्र में फैला हुआ है। इस विहार को संरक्षण देने के लिए वर्ष 1954 में अधिसूचित किया गया। इस विहार की समुद्रतल से न्यूनतम ऊंचाई 1500 मीटर तथा अधिकतम ऊंचाई 2787 मीटर है। इस क्षेत्र में औसत वार्षिक वर्षा 850 मिलीमीटर के लगभग होती है। इस विहार क्षेत्र का तापमान सामान्यतः न्यूनतम पांच डिग्री सेंटीग्रेड तथा अधिकतम 28 डिग्री सेंटीग्रेड होता है। इस क्षेत्र में बर्फ भी पड़ती है और इसका वार्षिक औसत 330 मिलीलीटर है।